NVG hoof bereid om Gordhan-aanklagte te heroorweegAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Adv. Shaun Abrahams, die hoof van die Nasionale Vervolgingsgesag (NVG), het Woensdag aan LPs gesê hy is bereid om die besluit, om Pravin Gordhan, die minister van finansies, te vervolg, te heroorweeg sodra hy die vertoë van Gordhan se regspan ontvang het. Abrahams het die parlement se portefeuljekomitee vir justisie toegespreek en beklemtoon daar was geen inmenging van sy of enigiemand anders se kant om Gordhan en twee voormalige werknemers van die Suid-Afrikaanse Inkomstediens (SAID), Oupa Magashula en Ivan Pillay, op bedrogaanklagte te vervolg nie. Die NVG het Dinsdag aangekondig Gordhan, Pillay, voormalige adjunk-kommissaris van die SAID en Magashula, voormalige kommissaris van die SAID, moet op 2 November in Pretoria in die hof verskyn. Hulle word van bedrog aangekla in verband met Pillay se vroeë aftrede. “Die besluit om te vervolg is geneem op aanbeveling van die spesiale direkteur wat aan die hoof staan van die prioriteitsmisdaad litigasie-eenheid, in konsultasie met die direkteur van vervolging in Noord-Gauteng,” het Abrahams Woensdag gesê. “Nou word ek, kragtens artikel 179 van die Grondwet en artikel 22 van die Wet op die Nasionale Vervolgingsgesag, toegelaat om as die nasionale direkteur die saak te oorweeg en ondersoek in te stel na die vertoë van die beskuldigde of enige persoon wat geraak word, ook die klaer. Ek is meer as gewillig om enige kwessie te heroorweeg indien iemand versoek dat ek dit doen.”